สัปดาห์หน้ากลต.ถกภาษีกองอินฟราฯ
ก.ล.ต. เผยสัปดาห์หน้าได้ฤกษ์ตบเท้าเจรจาสรรพากร เว้นภาษีกองทุนรวมโครงสร้างพื้นฐาน จูงใจนักลงทุน
19 ส.ค. 2554

ก.ล.ต. เผยสัปดาห์หน้าได้ฤกษ์ตบเท้าเจรจาสรรพากร เว้นภาษีกองทุนรวมโครงสร้างพื้นฐาน จูงใจนักลงทุน
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในสัปดาห์หน้าทาง ก.ล.ต. สำนักงานคณะกรรมการนโยบายรัฐวิสาหกิจ (สคร.) และกรมสรรพากร จะมีการเจรจากันในประเด็นเรื่องสิทธิประโยชน์ด้านภาษีสำหรับกองทุนรวมโครงสร้างพื้นฐาน (อินฟราสตรักเจอร์ ฟันด์) โดยจะขอให้ยกเว้นภาษีเงินปันผลและภาษีกำไรจากการลงทุนสำหรับนักลงทุนที่ลงทุนในกองทุนดังกล่าว พร้อมกับขอลดภาษีการโอนที่ดินเหลือ 0.01% จาก 2%
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า หากกองทุนรวมสาธารณูป โภคได้รับสิทธิประโยชน์ทางภาษีตามที่ ก.ล.ต.เสนอไปนั้น จะเป็นการจูงใจให้นักลงทุนเข้ามาสนใจลงทุนในกองทุนประเภทดังกล่าวมากขึ้น 
ด้านนายกุลิศ สมบัติศิริ รองผู้อำนวยการ สคร. กล่าวว่า ในขณะนี้การไฟฟ้าฝ่ายผลิตแห่งประเทศไทย (กฟผ.) อยู่ระหว่างการศึกษาข้อดีข้อด้อยในการจัดตั้งกองทุนรวมสาธารณูปโภค โดยกำหนดให้สรุปผลการศึกษาภายในครึ่งแรกของปีนี้เช่นเดียวกับการประปานครหลวง นอกจากนี้ยังเปิดโอกาสให้บริษัทเอกชนสามารถจัดตั้งกองทุนได้ 
“อย่างไรก็ตาม จะสามารถจัดตั้งกองทุนได้ภายในครึ่งแรกของปีนี้ หรือไม่คงต้องรอผลการศึกษาของ กฟผ.และการประปานครหลวง แล้วจึงนำผลที่ได้มาหารือกัน เพราะไม่ได้บังคับว่าต้องทำ” นายกุลิศ กล่าว